**MINISTERUL MEDIULUI, APELOR ŞI PĂDURILOR**



**ORDIN**

**nr. .……................. din …..……......................**

**pentru modificarea și completarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023**

Luând în considerare Referatul de aprobare al Administraţiei Fondului pentru Mediu nr. ...... din .........pentru modificarea și completarea Ghidului de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023,

În temeiul prevederilor art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, ale art. 57 alin. (1), (4) şi (5) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, precum şi ale art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor şi Pădurilor, cu modificările şi completările ulterioare,

**ministrul mediului, apelor şi pădurilor** emite următorul

**ORDIN:**

**Art. I** - Ghidul de finanţare a Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, aprobat prin Ordinul ministrului mediului, apelor și pădurilor nr. 1063/2023, publicat în Monitorul Oficial al României, Partea I, nr. 364 din 28 aprilie 2023, cu modificările ulterioare, se modifică și se completează după cum urmează:

**1. La articolul 25, după alineatul (2) se introduce un nou alineat, alin. (3), cu următorul cuprins:**

„(3) Prin excepție de la alin. (2), în situația în care beneficiarii fac dovada că au solicitat emiterea certificatului de racordare înăuntrul termenului de 12 luni, durata de implementare este de 18 luni.”

**2. La articolul 32, după alineatul (1) se introduce alineatul (11) care va avea următorul cuprins:**

„(11) Prin excepție, pentru beneficiarii care au selectat un instalator conform alin. (1), dar nu au finalizat investiția în termenul de 12 luni, aceștia pot selecta un nou instalator, cu condiția ca implementarea proiectului să fie realizată în termen de 6 luni.”

**3. În anexa nr. 4, la articolul 2, punctul 2 se modifică și va avea următorul cuprins:**

„2. Durata de implementare a proiectului este de 12 luni de la data intrării în vigoare a prezentului contract. Prin excepție, în situația în care beneficiarul face dovada că a fost realizată investiția și a faptului că a solicitat emiterea certificatului de racordare înăuntrul termenului de 12 luni, durata de implementare este de 18 luni.”.

**Art. II** - (1) Prezentul ordin este aplicabil proiectelor aprobate de Administrația Fondului pentru Mediu pentru finanțare în cadrul Programului privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum şi livrării surplusului în reţeaua naţională, demarate începând cu anul 2024 și aflate în curs de implementare la data intrării în vigoare a prezentului ordin.

(2) Prevederile art. I pct. 3 se consideră asumate de către beneficiarii unități de cult, în calitate de părți ale contractelor de finanțare, aflate în vigoare la data publicării prezentului ordin, fără a fi necesară încheierea de acte adiționale.

(3) Prevederile din contractele de finanțare, potrivit alin. (2), devin aplicabile în termen de două zile de la intrarea în vigoare a prezentului ordin, dacă acestea nu au fost denunțate de către beneficiari, prin notificarea Administrației Fondului pentru Mediu, sau devin aplicabile, prin acceptare tacită, la momentul săvârșirii de acte/fapte în acest sens.

**Art. III** Prezentul ordin se publică în Monitorul Oficial al României, Partea I.

**MINISTRUL MEDIULUI, APELOR ȘI PĂDURILOR**

 **MIRCEA FECHET**